Свободните и плуралистични медии трябва да поддържат европейската демокрация
Доклад на Групата на високо равнище по проблемите на плурализма и свободата на медиите (HLG)
Януари 2013  г.
Обобщение на най-важните констатации и препоръки

 „Свободата и плурализма на медиите трябва да се спазват.” 
чл.11.2 от Хартата на основните права на Европейския съюз

Настоящият доклад представя констатациите и препоръките на Групата на високо равнище по проблемите на плурализма и свободата на медиите (HLG), председателствана от проф. Вайра Вике - Фриберга заедно с проф. Херта Дьоблер - Гмелин, проф. Луис Мигел Поарес Песоа Мадуро и Бен Хамърсли. Мандатът на групата беше да предложи набор от препоръки относно спазването, защитата, подкрепата и разширяването на плурализма и свободата на медиите в Европа.

Групата на високо равнище приема, че свободните и плуралистични медии са от основно значение за европейската демокрация.  В настоящия момент обаче съществуват много предизвикателства, които биха могли да ограничат журналистическата свобода или да намалят плурализма било чрез политическо влияние, прекомерен икономически натиск, чрез променящия се медиен пейзаж, който поражда и нови бизнес модели или поради появата на новите медии.  В същото време неприемливото поведение на някои журналисти, които се появиха напоследък, също би могло да подкопае доверието в сектора и като последица от това – дългосрочната му жизнеспособност. Групата на високо равнище съзнава, че главната отговорност за запазването на медийната свобода и плурализма е на държавите членки. 
Европейският съюз (ЕС) обаче също играе важна роля.  Извън трансграничните теми, които възникват в общия пазар, вкл. и проблемите на конкуренцията, ЕС също има своя принос за подкрепата на основните права на гражданите на Съюза. В допълнение, както става ясно от доклада, ЕС трябва също да действа в тази област, когато е нужно, за да подкрепи правото на свобода на придвижване и за да защити демократичната сфера, необходима за функционирането на демокрацията в Съюза, в случаите, когато те биха могли да бъдат застрашени от ограничения на медийната свобода и плурализма в една от държавите членки.

Препоръка: Европейският съюз трябва да се смята за компетентен да взема мерки в защита на свободата на медиите и плурализма на равнището на държавите, за да гарантира същността на правата, предоставени на гражданите на Съюза по силата на Договорите и по-специално правата на свободно придвижване и на представителна демокрация. Чрез връзката между медийната свобода и плурализма и демокрацията в ЕС се обосновава една по-широка компетентност в Съюза именно по отношение на тези основни права в сравнение с другите, закрепени в Хартата на основните права.
В допълнение към това ЕС трябва да има възможност да действа в областите, в които може би е необходимо приемането на общи правила с оглед на единния пазар, за да се предотвратят деформации във функционирането на медиите, възникващи от различните закони в държавите членки и оказващи въздействие върху медийната свобода и плурализма.

Препоръка: За да се подобри функционирането на единния пазар, би било от голяма полза по-нататъшното хармонизиране на законодателството на ЕС. Понастоящем съществуването на отклонения между националните норми може да доведе до деформации в трансграничните медийни дейности и особено в он лайн средата. Би било изключително важно да се приемат минимум хармонизирани правила относно трансграничните медийни дейности и особено в области като обидата и клеветата или защитата на данните.

Препоръка: Европейските и националните органи в областта на конкуренцията трябва да вземат предвид специфичната ценност на медийния плурализъм при прилагането на нормите на конкуренцията. Те също трябва да вземат предвид увеличаващото се сливане на различни канали за комуникация и достъп до медиите, когато дефинират съответните пазари. Освен това Групата на високо равнище призовава европейските и националните ограни в областта на конкуренцията да наблюдават с повишено внимание в рамките на политиката за конкуренцията новото развитие в достъпа до информация чрез мрежата. Не трябва да се позволява господстващото положение, което имат някои доставчици на достъп до мрежи или доставчици на Интернет информация, да ограничава медийната свобода и плурализма. Отвореният и равен достъп до информация за всички граждани трябва да се защитава в сферата на онлайн комуникацията и ако е нужно да се използва конкурентното право и/или прилагането на принципа за неутралност на мрежата.

Препоръка: Редовно националните органи в областта на конкуренцията трябва сами да правят или да възлагат изработването на предварителна оценка на медийната среда и медийните пазари в отделните страни, като изтъкват потенциалните заплахи за плурализма. На равнището на ЕС трябва да има предварителна оценка на пазара в рамките на политиката за конкуренцията под формата на секторно проучване. 

В Европейския съюз трябва да се прави повече, за да се осигури критичното ангажиране на гражданите с медиите.  В допълнение съществува необходимост да се разгърнат публични дебати с по-широко участие в рамките на ЕС.

Препоръка: Медийното образование трябва да се преподава в училищата, като се започне от по-горните нива. Ролята на медиите в една добре функционираща демокрация трябва да бъде критично оценена като част от националната учебна програма, интегрирана или с гражданските, или със социалните  науки.

Препоръка: Политическите участници в ЕС имат специалната отговорност и способността да поставят началото на  процеса на отразяване на новините в Европа. Ръководителите на европейските институции трябва редовно да организират интервюта заедно с група от националните медии от държавите в ЕС. Подобен формат би имал предимството, че увеличава национално представените новини от дейността на ЕС, но също, че прави това представяне по-плуралистично, тъй като излъчените или отпечатаните интервюта в различните държави членки, биха включвали въпроси на журналисти от други държави членки. 

Европейският съюз не само трябва да действа, за да защити медийната свобода и плурализма в собствените си държави членки, но също и извън своите граници и по-специално там, където ЕС има ясни задължения относно търговията и разширяването.

Препоръка: Свободата на медиите и плурализмът трябва да играят забележима рола в оценката на страните, които желаят да се присъединят. Свободната и плуралистична медийна среда трябва да бъде предварително условие за членство в Европейския съюз.

Препоръка: Европейският съюз трябва да поставя въпроса за свободата на журналистите на всички международни форуми, на които се обсъждат правата на човека и демокрацията, вкл. и като част от търговски/партньорски споразумения и в контекста на преодставянето на помощ. 

За да може да изпълнява по-активна роля, необходимо е ЕС да има достъп до актуална информация за състоянието на медийната свобода и плурализма в държавите членки (да извършва мониторинг), както и да натрупва по-широки знания за този бързо променящ се сектор.

Препоръка: За да затвърди европейските ценности на свободата и плурализма, Европейският съюз трябва да определи в рабoтната програма и финансирането на Европейската агенция за основни права роля в извършването на мониторинг на свободата и плурализма на медиите на национално равнище. Агенцията ще публикува редовни доклади относно рисковете за свободата и плурализма на медиите, в която и да е част на ЕС. Впоследствие Европейският парламент би могъл да обсъжда съдържанието на тези доклади и да приема резолюции или да прави предложения относно мерките, които трябва да се приложат. 

Препоръка: Като алтернатива на механизма, предложен в предходната препоръка, Европейският съюз би могъл да създаде независим център за мониторинг, в идеалния случай като част от академичните среди, който частично ще се финансира от ЕС, но ще бъде напълно независим  в дейността си.

Препоръка: За да оценят начина, по който се променят схемите, свързани с използването на медиите, както и със социалното им въздействие, са необходими подробни продължителни изследвания на равнище ЕС. В по-широк смисъл ЕС трябва да осигури постоянно финансиране за академични изследвания и проучвания на променящата се медийна среда, за да създаде стабилна академична основа за предприемането на инициативи в областта на политиката в посочената сфера.

Нарастването на новите технологии и на новите бизнес модели паралелно с набиращите скорост промени в журналистиката като професия изискват постоянно адаптиране на регулативната рамка. Такива напасвания на свой ред трябва да се основават на ефективен мониторинг върху променящата се медийна среда, ако искаме всяка нова намеса да води до желан резултат. 

Препоръка: Всяка нова регулативна рамка трябва да бъде в съответствие с новата реалност на променливата медийна среда, която се отнася до всички видове журналистически дейности независимо от предаващата медия.

Препоръка: Журналистическите и медийните организации трябва да пригодят кодексите си за поведение и професионалните си стандарти към предизвикателствата на бързо променящата се медийна среда. По-точно те трябва ясно да обсъдят въпроси, свързани с удостоверяването на източниците и  проверката на фактите, както и да регулират по прозрачен начин отношенията си с външните източници на новини.  

Предвид нарастващата роля на Интернет като източник на информация е нужно крайните потребители на такива услуги да бъдат информирани относно прилагането на всяко филтриране, подбор или йерархично подреждане на получаваната информация. Нещо повече – те трябва да имат правото да възразят на автоматичното прилагане на подобни алгоритми, ако изберат този път.

Препоръка: За да се постигне пълна прозрачност относно това,  до каква степен е индивидуализирана услугата, услуги, които предоставят изключително персонализирани резултати от търсенето или постоянни актуализирани новини, трябва да дават възможност на потребителя да отхвърля такава персонализация, временно въз основа на инидивуална молба или постоянно до последващо уведомяване.

Препоръка: Канали или  механизми, чрез които се осъществява пренос на медиите  до крайния потребител, трябва да бъдат напълно неутрални в предаването на съдържанието. В случаите на цифрови мрежи неутралността на мрежата и принципът от точка до точка трябва да бъдат закрепени в правото на ЕС.

Поради натиска на новите бизнес модели и конкуренцията между новите технологии за разпространение на информация, има нарастваща нужда да се осигурява повече и по-добре фокусирана подкрепа за създаването на съдържание (отколкото просто да се финансира разпространението) и за висококачествена журналистика.
 
Препоръка: Трябва да се ускори и координира подкрепата и финансирането на качествената журналистика, както вече е направено в няколко страни от Европейския съюз. Европейските награди трябва да са достъпни за талантливите журналисти и за тези, кито са направили значителни пробиви в професията. Трябва да се възложи допълнително проучване за възможните нови формати за финансиране за качествена и разследваща журналистика, като се включи и използването на новите технологии, подобно на краудфъндинга(crowdfunding).

Обществените некомерсиални медии играят специална роля за поддържането на плурализма и демократичните ценности. Биха могли да се разгорят дебати относно правилния баланс между частните и обществените или държавните медии и по-точно относно дела на средствата, който се  разпределя за обществените електронни медии или обема на държавната подкрепа за другите видове медии.

Препоръка: Всяко обществено финансиране трябва да се предоставя на медийни организации, които са публикували свой етичен кодекс и той е лесно достъпен  за публиката (вкл. на техния сайт).

Препоръка: Всяко обществено финансиране на медийни организации трябва да се осъществява въз основа  на равни, обективни и прозрачни критерии, които са обявени предварително на всички медии.

Препоръка: За да се създадат кадри от професионални журналисти, компетентни да работят в един бързо изменящ се медиен пейзаж или за да им се предложи да правят разследваща журналистика, трябва да се обявяват стипендии за журналисти както за начинаещи, так и за навлезли в кариерата, които могат да вземат отпуск от техните медийни организации. Университетите и изследователските центрове трябва да открият места за журналисти, финансирани от ЕК, с условието да живеят там, където учат в рамките на отпусната им стипендия. Подборът на журналистите трябва да се извърши от самите академични и научни институти. Стипендиите биха били особено ценни за тези, които искат да се занимават с разследваща журналистика или за подготовката на журналисти, които да бъдат медиатори между сложни области като наука, технология, финанси или медицина и широката публика.

Препоръка: Осигуряването на финансиране за трансгранични европейски медийни мрежи (включващо точки като транслационни разходи, придвижване и координационни разходи) трябва да бъде основен компонент на европейската медийна политика. В подобно финансиране трябва да се включи и издръжката на журналисти, които специализират в областта на трансграничните проблеми. 

Препоръка: Трябва да се обърне внимание на националните школи по журналистика и на университетските преподаватели за възможността да кандидатстват за програмата Жан Моне, за да подкрепят в учебната програма и в преподаването отразяването на европейски теми. Комисията трябва да бъде активна в информирането на школите по журналистика за тази възможност и да смята посочената област за приоритетна при провеждането на процедурата за подбор в рамките на цитираната програма.

Препоръка: Трябва да се предоставя държавно финансиране на медии, които имат ключово  значение за плурализма (вкл. за географския, езиковия, културния и политическия плурализъм), но не са жизнеспособни от търговска гледна точка. Държавата трябва да се намесва винаги, когато има дефицит на пазара, в резултат на което се намалява плурализма, който сам по себе си трябва да се смята за   основно обществено благо.

Ясно е, че събитията напоследък подчертаха необходимостта в много страни да бъде развита цялостната рамка, в която медиите функционират, като се имат предвид медийните съвети или регулатори. В допълнение самите медийни организации трябва да демонстрират недвусмислено как се прилага саморегулирането в техните структури.

Препоръка: За да се  гарантира, че всички медийни организации следват ясно разпознаваеми етични кодекси на поведение и редакционна политика и прилагат принципите на редакционната независимост, те трябва да са задължени да ги обявяват публично, вкл. като ги публикуват на техния уебсайт.

Recommendation: Във всички страни от ЕС трябва да се създадат независими медийни съвети с политически и културно балансиран състав на членовете, който представя и социалното разнообразие. Номинациите трябва да са прозрачни с вградени механизми за контрол и равновесие. Тези органи трябва да имат правомощия да разследват оплаквания, в известна степен като медиен омбудсман, но те трябва също така да могат да проверяват дали медийните организации са публикували кодекси за поведение и са разкрили подробности около собствеността на медията, декларациите за конфликт на интереси и пр. Медийните съвети трябва да имат реална административна власт например да налагат глоби, заповеди за публикуване или излъчване на извинение или за лишаване от журналистически статус. Националните медийни съвети трябва да следват набор от широко известни в Европа норми и върху тях да бъде упражняван надзор от страна на Европейската комисия, че дейността им е в съответствие на европейските ценности.

Препоръка: Трябва да бъде създадена мрежа на националните аудио визуални регулатори по примера на вече създадената в рамките на електронните комуникации. Тя ще помогне в размяната на общи добри практики и ще положи основата на норми за качество. Всички регулатори трябва да бъдат независими, а назначенията в тях – прозрачни, с всички необходими механизми за контрол и равновесие.
 
Препоръка: Всяка публична собственост в медиите трябва да се подчинява на строги правила, които забраняват намесата на правителството,  гарантират вътрешен плурализъм и са контролирани от независим орган, който представя всички заинтересовани.

Свободата на медиите изисква солидна рамка за защита на свободата на журналистите във всички държави членки, което е специален случай на общото право на свобода на изразяване.

Препоръка: Всички страни от ЕС трябва да закрепят в законодателството си принципът за защита на източниците на журналистите, като ограниченията на този принцип биха били приемливи само въз основа на съдебна заповед, съответстваща на конституцията в страната.

Recommendation: Достъпът до обществени източници и събития трябва да зависи от обективни, недискриминационни и прозрачни критерии. Такъв трябва да е специално случаят във връзка с провеждането на прес-конференции, като електронните средства се използват, където е възможно на практика, за да огласят в по-голям мащаб тези събития за по-широката публика. Тъй като правата водят със себе си и отговорности, журналистите имат професионалното задължение да предоставят точна информация и да бъдат винаги отговорни и подготвени да отговарят за написаното.

Препоръка: Държавите членки трябва да осигурят прилагането на подходящи средства, чрез които да може да се установява самоличността на тези, които са отговорни за причиняването на вреди на другите чрез медиите дори и в онлайн пространството. Всяко събиране на данни за потребител в Интернет, необходимо за целта, обаче трябва да се пази в тайна и да се обявява въз основа на съдебна заповед.

Препоръка: Задължителното обезщетение за вреди, което следва от съдебните случаи, трябва да включва извинение и оттегляне на обвиненията, отпечатани по същия начин и в размера на оригиналния текст, съдържащ клеветата или показани в същото време, ако става въпрос за радио и телевизионни програми. В допълнение към тези мерки и към прилагането на правнозадължително право на отговор, публикуването на отказ от невярна и непроверена информация и на корекции в нея въз основа на обикновена молба от граждани, обосноваваща обратното, трябва да стане общоприета и отговорна практика на новинарските медии. На всяко подобно оттегляне и всяка поправка трябва да се отдава същото значение, както на оригиналните текстове, когато това се налага, за да се поправят потенциалните вреди, причинени от подобна невярна информация.
Всяко обществено финансиране трябва да зависи от инкорпорирането на такива разпоредби в етичните кодекси на медийните организации. 

Групата на високо равнище вярва, че Европейският съюз може и трябва да има по-голяма роля, за да подкрепя медийната свобода и плурализма в Съюза и извън него. Препоръките в настоящия доклад трябва да се разбират като насърчаващи създаването на обща рамка на ЕС, която осигурява условия, в които медиите с високо качество  могат да продължават да допринасят за разгръщането на европейската демокрация в ЕС.